Haldengut spezial, 1940, maletg per in chalender. 
Tgi è la dunna en mantè cotschen? 
L'exposiziun dal giuven Carigiet leventa dumondas e zuppa surpraisas 

Da Claudia Cadruvi, ANR

«Nua cumenza l’exposiziun da Carigiet?» Questa dumonda è drizzada a la survegliadra dal museum. «L’exposiziun cumenza en questa stanza», di la survegliadra. Ella vesa l’egliada sceptica da la persuna che ha dumandà e conferma anc ina giada: «Bain, bain! Quai èn maletgs da Carigiet.» 
Els na vesan insumma betg ora uschia. Ins less bunamain metter patg ch’i n’è betg «Carigiets». Las picturas a l’entschatta da l’exposiziun èn totalmain differentas da quai ch’ins è disà. Ins na vesa betg ils tratgs tipics dals «Carigiets» che pendan oz dapertut en las ustarias e las salas da spetga. 
Il museum d’art a Cuira mussa fin ils 15 da settember las picturas ed illustraziuns che Carigiet ha fatg durant l’emprima part da sia vita. 

In paravent 
Sco ditg. Ils maletgs en l’emprima stanza da l’exposiziun na regordan betg a Carigiet. Els mussan cuntradas u citads a la Mar dal nord, en Svezia u Frantscha. Il pictur ha fatg quests maletgs sin ils viadis en l’Europa ils onns 1934 fin 1937. 
En la segunda stanza stat in grond paravent. Sa tge dama che ha dastgà sa stgamiar davos questas paraids? Carigiet ha decorà il paravent cun paucs e fins dissegns. Els dattan a questa «mobiglia» insatge lev. Utschels sgolan sur il paravent vi. E qua èsi uss. Ils utschels èn skizzads cun ils tipics stritgs ch’ins enconuscha da Carigiet. 

Biera e politica 
Alura vegnan placats. Tar quels da l’exposiziun naziunala dal 1939 fan ins immediat cumparegliaziuns cun ils logos da l’expo 02. In auter mund. Daspera suonda reclama per la moda dad umens «Fein-Kaller» u per «Widengrens Sportsmann». Il graficher Carigiet ha umor. Sias reclamas cuntegnan ina leva presa ironia. Carigiet vestgescha in chaun cun chapè, guants e channa, pia cun ils utensils dal signur bain vestgì. Ed lura lascha Carigiet star sin las chommas davos il chau. El ha da far l’umet. 
La reclama per «Haldengut» fa gist quaidas da baiver ina biera, era sch’i n’è insumma betg las dretgas uras ed il lieu adattà. Il magiel cun biera paradescha frestgamain sin in puschel flurs da graun e da papaver. Sa sche la glieud da marketing da «Haldengut» dovran forsa in di puspè questa reclama da Carigiet? 
«Lohnabbau nein» stà scrit sin ina affischa politica. Il pled «Lohnabbau» è dissegnà sco suga che strangla in bratsch. La suga retegn il sang. Il maun è verd e blau, flaivel e strac. 
Sin ils placats manca savens la pictura skizzanta da Carigiet. Persuenter chatt’ins adina in requisit enconuschents u tipic. Igl è magari ina flur, il pe d’in utschè da rapina u ina poppa che cuchegian insanua nanavant e di «quai è in Carigiet». 

Quità e guerra 
Dissegns da tusch da Carigiet n’èn betg fitg derasads. En l’exposiziun crodan gist trais en egl. In da quels sa numna «Stanza da durmir, 1947». Dad ina vart è il letg. En lez ina dunna. Sper il letg in uffant. Da l’autra vart da la stanza stat ina nana. Ella è vita ed alva. La fatscha da la dunna perencunter stgira. L’uffant bunamain nair. Il dissegn exprima quità e tema per la dunna e l’uffant. 
Cun «Il luf, 1944» ha Carigiet simbolisà la guerra. Il luf arriva tras l’aria cun alas dad anghel. El vegn accumpagnà da bumbardaders. Amez il dissegn sesa in pastur e tegna in tschut. Il pastur guarda da quai sa pers, na chapescha betg tge che capita e n’è betg semtgà da fugir. Era las nursas or enturn targlinan da scappar malgrà che ils clavàs brischan gia. 
Ina dunna turna adina puspè 
Tgi è questa dunna cun il mantè cotschen? U tge muntada ha ella? Adina puspè cumpara en l’ovra da Carigiet ina giuvna cun giacca u mantè cotschen. La «Dunna che porta paun, 1946» va tras la naiv e porta sia panera tar il furn. Igl è ina da las grondas picturas da quest’exposiziun. Ella ha ina perspectiva pregnanta. La dunna passa sper ina crusch verda vi. Ha Carigiet vulì exprimer la fin da guerra cun quest maletg? Il viadi tar in nov futur? U n’èsi insumma nagina crusch, là sper la matta? Èsi sulet la pitga d’ina saiv che finescha gist là nua che la matta ha da passar speravi? 

Ursin ha duvrà plirs onns 
En il tschaler dal museum èn exponids ils aquarels per il cudesch «Ursin». Igl è l’emprima giada ch’ins po contemplar tut ils originals in sper l’auter. Tranteren hai dissegns ch’ins n’ha betg duvrà per il cudesch. 
La figura da l’Ursin ha Carigiet creà il 1940. Fin ch’el ha finì tut las illustraziuns per l’istorgia da Selina Chönz èn passads plirs onns. 1945 è il cudesch cumparì ed ha immediat gì grond success. 

In Carigiet allegher ed in pensiv 
Cun dus autopurtrets finescha l’exposiziun. In purtret ha Carigiet skizzà cun rispli il 1948. L’auter è ina pictura dal 1955. Igl è duas giadas ils medems egls che guardan sin il contemplader. Ma l’emprima giada, il 1948, èsi ina egliada sprezzanta, allegra ed ironica. 
Sin il segund purtret para Carigiet bler pli vegl. Insatge trist è s’ignivà en ses egls. Las faudas sin il frunt èn profundas. El para tuttenina vegl e stanchel. Dasperas ha el pir 53 onns. 

In artist sursilvan u turitgais? 
Tar l’exposiziun è cumparì in catalog «Carigiet – Die frühen Jahre» da Beat Stutzer, il directur dal Museum d’art a Cuira. El ha era concepì l’exposiziun. Ils texts en il catalog explitgeschan las differentas fasas da lavur. 
Legend la biografia crodi si che l’artist «sursilvan» n’ha en sasez vivì be la mesadad da sia vita en Surselva ed è be stà en sia uffanza ed en sia vegliadetgna a Trun. L’autra part da sia vita ha el passentà a Cuira e Turitg. Ils onns a Platenga / Sursaissa dal 1939 fin 1950 considerescha Carigiet sco fasa fitg impurtanta en la quala el ha chattà ses esser e mess sias prioritads. Il 1950 è el anc ina giada turnà cun sia famiglia a Turitg. Il 1960 è el sa chasà «per adina» a Trun. L’exposiziun è averta mardi fin dumengia, mintgamai da las 10.00 fin las 17.00. La gievgia resta il museum avert fin las 20.00.